Document ID: 32014R0610

KOMISJONI DELEGEERITUD MÄÄRUS (EL) nr 610/2014,
14. veebruar 2014,
ühisettevõtte ECSEL suhtes erandi kehtestamise kohta Euroopa Parlamendi ja nõukogu määrusest (EL) nr 1290/2013, millega kehtestatakse teadusuuringute ja innovatsiooni raamprogrammi „Horisont 2020” aastateks 2014-2020 osalemis- ja levitamiseeskirjad
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1290/2013, millega kehtestatakse teadusuuringute ja innovatsiooni raamprogrammi „Horisont 2020” aastateks 2014-2020 osalemis- ja levitamiseeskirjad, (1) eriti selle artikli 1 lõike 3 punkti d,
ning arvestades järgmist:
(1)
Euroopa Parlamendi ja nõukogu määrusega (EL) nr 1291/2013 (2) luuakse teadusuuringute ja innovatsiooni raamprogramm „Horisont 2020” aastateks 2014-2020 ning nähakse ette liidu osalemine avaliku ja erasektori partnerlustes, sh ühisettevõtetes, sellistes tähtsates valdkondades, kus teadustöö ja innovatsiooniga saaks kaasa aidata liidu laiemate konkurentsieesmärkide saavutamisele ja ühiskonnaprobleemide lahendamisele.
(2)
Osalemine programmi „Horisont 2020” raames võetud kaudsetes meetmetes peaks toimuma kooskõlas määrusega (EL) nr 1290/2013. Selleks et võtta arvesse elektroonikakomponentide ja -süsteemide valdkonnas ELi toimimise lepingu artikli 187 alusel asutatud ühisettevõtete tegevusega seotud erivajadusi, delegeeriti aga komisjonile õigus võtta vastu õigusakte vastavalt ELi toimimise lepingu artiklile 290 raamprogrammi „Horisont 2020” kehtivuse jooksul, et anda rahastamisasutustele nimetatud valdkonnas võimalus kohaldada liidupoolse rahastamisega seoses erinevaid hüvitismäärasid juhul, kui üks või mitu liikmesriiki kaasrahastavad mõnd osalejat või meedet.
(3)
Ühisettevõte ECSEL on loodud nõukogu määrusega (EL) nr 561/2014 (3) ajavahemikuks kuni 31. detsembrini 2024 ühise tehnoloogiaalgatuse rakendamiseks elektroonikakomponentide ja -süsteemide valdkonnas.
(4)
Seoses liikmesriikide kaasrahastamisega ja liikmesriikide rahastamiseeskirjade kohaldamisega on kindlaks tehtud tegevusega seotud erivajadused.
(5)
Neid erivajadusi arvesse võttes on vaja kehtestada erand määruse (EL) nr 1290/2013 artikli 28 lõikes 3 nimetatud ühtsest hüvitismäärast juhul, kui üks või mitu liikmesriiki kaasrahastavad osalejat või meedet, selleks et lubada liidu rahastamise puhul hüvitamise määra määramist osaleja tüübist või meetme liigist lähtudes. Hüvitamismäär tuleks kindlaks määrata vastavalt osaleja tüübile ja meetme liigile, selleks et hõlbustada piiriülest koostööd, eeskätt väikeste ja keskmise suurusega ettevõtjate ning mittetulundusühenduste puhul, ning saavutada samal ajal erainvesteeringute võimendamise optimaalne tase,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EL) nr 1290/2013 artikli 28 lõikest 3 võib ühisettevõte ECSEL kohaldada liidu rahastamise puhul erinevaid hüvitamismäärasid ühe meetme raames vastavalt osaleja tüübile ja tegevuse liigile selliste meetmete puhul, kus üks või mitu liikmesriiki kaasrahastavad osalejat või meedet.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. veebruar 2014

Labels: 2
1
19
7
15